b'\n_START_ARTICLE_\nDan\xc3\xa6g\n_START_SECTION_\nHistorie\n_START_PARAGRAPH_\nDan\xc3\xa6g blev oprindeligt stiftet som Dansk Andels \xc3\x86gexport (D.A.\xc3\x86.) i 1895 og havde til form\xc3\xa5l at styrke den dengang voksende eksport af danske \xc3\xa6g til England. Der blev fra engelsk side udtrykt kritik over kvaliteten af de danske \xc3\xa6g, og andelsselskabet skulle sikre at de leverede \xc3\xa6g havde samme h\xc3\xb8je kvalitet. Som noget unikt indf\xc3\xb8rte andelsselskabet m\xc3\xa6rkning af det enkelte \xc3\xa6g, s\xc3\xa5ledes at dette kunne spores tilbage til den enkelte producent._NEWLINE_D.A.\xc3\x86. blev kongelig hofleverand\xc3\xb8r i 1906._NEWLINE_Virksomheden opn\xc3\xa5ede stor succes med eksport af danske \xc3\xa6g, s\xc3\xa6rlig til England, men 2. verdenskrig satte en stopper for den lukrative eksport. Efter krigen blev eksportmarkederne atter \xc3\xa5bne, og s\xc3\xa6rlig Vesttyskland blev et stort eksportmarked, men f\xc3\xb8rst i 1959 solgte virksomheden lige s\xc3\xa5 mange \xc3\xa6g som f\xc3\xb8r krigen. Samme \xc3\xa5r indviede D.A.\xc3\x86. en fabrik i Roskilde til bearbejdning af de \xc3\xa6g, der blev sorteret fra i pakkerierne. _NEWLINE_Fremkomsten af Det Europ\xc3\xa6iske F\xc3\xa6llesskab (EF) medf\xc3\xb8rer imidlertid, at eksporten til Vesttyskland og de centraleurop\xc3\xa6iske lande blev reduceret op igennem 1960\xe2\x80\x99erne, og i 1970 udgjorde produktionen blot halvdelen af rekord\xc3\xa5ret i 1959. Som f\xc3\xb8lge af det svigtende eksportsalg blev virksomheden mere orienteret mod det danske marked, og i 1976 blev navnet \xc3\xa6ndret fra Dansk Andels \xc3\x86geksport til det nuv\xc3\xa6rende Dansk Andels \xc3\x86g og i 1986 igen til det nuv\xc3\xa6rende Dan\xc3\xa6g._NEWLINE_I 2004 overtog Dan\xc3\xa6g det svenske Kron\xc3\xa4gg og i 2015 opk\xc3\xb8bte Dan\xc3\xa6g 24% af den finske \xc3\xa6gproducent Munax Oy.'